《射鹿行》
明代·管讷

云梦泽中冬信早，十月清霜凋宿草。此地犹存古猎场，周遭百里青山绕。

吾王一岁一游田，麝香名马青连钱。紫丝垂缰黄金勒，红锦裁鞍白玉鞭。

骑来猎场世稀有，马首忽惊山鹿走。老麋鼓勇独当前，群䴠甡甡总随后。

彤弓满引与月同，白羽出插生腥风。回身连发踣双鹿，左膘右腢毛血红。

妙手穿杨古无比，啧啧欢声溢人耳。林深伏虎莫敢行，木末穷猿号不已。

笳鼓喧阗催解围，千万人中得隽归。行庖吹香出翠釜，从官缕割誇鲜肥。

大府分封镇荆楚，农隙年年须讲武。太平武备不可无，万载千秋作藩辅。

作者简介：明松江府华亭人，字时敏。少即能诗。洪武中征拜楚王府纪善，迁左长史，事王二十余年，以忠谨闻。年七十余致仕，楚王请留居武昌，禄养终身。有《蚓窍集》。